గార్డన్ గ్రీనిడ్జ్

గార్డన్ గ్రీనిడ్జ్ (Cuthbert Gordon Greenidge) వెస్టీండీస్ మాజీ క్రికెట్ క్రీడాకారుడు. ఇతడు 1951, మే 1న బార్బడస్లో జన్మించాడు. గ్రీనిడ్జ్ వెస్టీండీస్ తరఫున ఓపెనింగ్ బ్యాట్స్‌మెన్‌గా 1974 నుంచి 1991 వరకు జట్టుకు ప్రాతినిధ్యం వహించాడు. అతడి తొలి టెస్ట్ మ్యాచ్ భారత్ పై బెంగళూరులోని చిన్నస్వామి స్టేడియంలో ఆరంగేట్రం చేసాడు. గ్రీనిడ్జ్ 108 టెస్టులు ఆడి 44.72 సగటుతో 7558 పరుగులు సాధించాడు. ఇందులో 19 సెంచరీలు ఉన్నాయి. వన్డేలలో 128 మ్యాచ్‌లు ఆడి 45.03 సగటుతో 5134 పరుగులు చేశాడు. ఇందులో 11 సెంచరీలు సాధించాడు. 1975, 1979, 1983 ప్రపంచ కప్ క్రికెట్‌లో కూడా ప్రాతినిధ్యం వహించాడు.

అతని యొక్క ఉత్తమ ప్రదర్శన 1984లో ఇంగ్లాండుతో జరిగిన సీరీస్‌లో సాధించాడు. ఆ సీరీస్ లోలార్డ్స్లో జరిగిన రెండో టెస్టులో, ఓల్డ్ ట్రాఫోర్డ్ లో జరిగిన నాల్గవ టెస్టులో రెండింటిలోనూ డబుల్ సెంచరీలు సాధించాడు. ఆ సీరీస్‌లో వెస్టీండీస్ 5-0 తేడాతో ఇంగ్లాండును చిత్తు చేసింది. అంతర్జాతీయ క్రికెట్‌ నుంచి నిష్క్రమించిన తరువాత 1997లో బంగ్లాదేశ్కు కోచ్‌గా వ్యవహరించాడు. అతని మార్గదర్శకత్వంలో 1997లో బంగ్లాదేశ్ ఐ.సి.సి.ట్రోఫీని గెలిచింది. 1999లో జరిగిన ప్రపంచ కప్ క్రికెట్‌కు కూడా అర్హత పొందినది.

వర్గం:1951 జననాలు
వర్గం:వెస్టిండీస్ క్రికెట్ క్రీడాకారులు
వర్గం:వెస్టిండీస్ టెస్ట్ క్రికెట్ క్రీడాకారులు
వర్గం:వెస్టిండీస్ వన్డే అంతర్జాతీయ క్రికెట్ క్రీడాకారులు
వర్గం:జీవిస్తున్న ప్రజలు